बेलबारी गोल्डकप : उपाधिका लागि राजारानी र एपीएफबीच प्रतिस्पर्धा हुने
राजारानी फुटबल क्लब धनकुटा पाँचौं बेलबारी गोल्डकप प्रतियोगिताको फाइनलमा प्रवेश गरेको छ । मंगलबार सिराहको सहलेश युवा क्लबको चुनौती १–० गोलले पन्छाउँदै राजारानीले एपीएफसँगको फाइनल भेट पक्का गरेको हो ।
विराटनगर — राजारानी फुटबल क्लब धनकुटा पाँचौं बेलबारी गोल्डकप प्रतियोगिताको फाइनलमा प्रवेश गरेको छ । मंगलबार सिराहको सहलेश युवा क्लबको चुनौती १–० गोलले पन्छाउँदै राजारानीले एपीएफसँगको फाइनल भेट पक्का गरेको हो ।राजारानीका लागि सुनिल खड्काले खेलको ७६ औं मिनेटमा गरेको गोल नै निर्णायक बन्यो । उनी खेलको ७२ औं मिनेटमा निशान लिम्बुको स्थानमा मैदान प्रवेश गरेका थिए । उमेश कार्कीको प्रहार सहलेशको पोष्टमा लागेर रिबाउण्ड भएको बललाई खड्काले पोष्टको दिशा दिएका थिए ।खेलको ५३ औं मिनेटमा राजारानी अग्रता दिन चुकेको थियो । सहलेशका गोलकिपर विशास सुनारले राजारानीका मार्टिनलाई पेनाल्टी क्षेत्रमा फल खेलेपछि पाएको पेनाल्टी प्रहारमा राजारानीका टेकराज बुडाथोकी गोल गर्न चुकेका थिए । उनको प्रहारलाई सहलेशका गोलकिपर सुनारले उत्कृष्ट बचाउ गर्दै टिमको संकट टारेका थिए । खेलको म्यान अफ द म्याच राजारानीका गोलकिपर होना भए । विजेताले ८ लाख १ हजार र उपविजेताले ४ लाख १ हजार रुपैयाँ पुरस्कार पाउने प्रतियोगिताको फाइनल खेल बुधबार हुनेछ ।